## Odluka Ustavnog suda Republike Hrvatske broj:U-IIIA-3740/2005 od 9. studenoga 2006.

### NN 130/2006 (29.11.2006.), Odluka Ustavnog suda Republike Hrvatske broj:U-IIIA-3740/2005 od 9. studenoga 2006.

# USTAVNI SUD REPUBLIKE HRVATSKE

**2909**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Ivan Matija, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Z. B. iz S., kojega zastupa
N. J., odvjetnik u S., na sjednici održanoj 9. studenoga 2006. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Kaštel Lukšiću dužan je donijeti odluku u predmetu koji se
vodi pred tim sudom pod poslovnim brojem: P-423/06 (ranije: P-36/00) u najkraćem
mogućem roku, ali ne duljem od deset (10) mjeseci, računajući od prvoga idućeg
dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositelju ustavne tužbe Z. B. iz S., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 7.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj, na temelju članka 63. Ustavnog zakona o Ustav­nom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst; u
daljnjem tekstu: Ustavni zakon), pod­nio je 15. rujna 2005. godine ustavnu tužbu
radi duljine parničnog postupka, koji se vodi pred Općinskim sudom u Kaštel
Lukšiću pod brojem: P-423/06 (ranije broj: P-470/03, još ranije broj: P-36/00),
smatrajući da mu je povrijeđeno ustavno pravo na donošenje sudske odluke u
razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Kaštel Lukšiću, te uvida u presliku spisa Općinskog suda u Kaštel Lukšiću broj:
P-423/06 (ranije broj: P-470/03, još ranije broj: P-36/00), utvrdio pravno
relevantne činjenice za odlučivanje o povredi ustavnog prava podnositelja,
zajamčenog člankom 29. stavkom 1. Ustava Republike Hrvatske.
Podnositelj je 9. veljače 2000. godine podnio tužbu Općinskom sudu u Kaštel
Lukšiću protiv tuženog, V. B. iz M. kod O., radi namirenja tražbine iz hipoteke.
Ročišta su održana 3. ožujka 2000. kada je saslušan podnositelj, 26. svibnja
2000., 14. srpnja 2000., 6. rujna 2000., 26. rujna 2000., 27. listopada 2000. i
1. prosinca 2000. godine.
Na ročištu 8. siječnja 2001. saslušan je jedan svjedok.
Na ročištu 18. siječnja 2001. saslušan je jedan svjedok.
Na ročištu 6. veljače 2001. saslušan je jedan svjedok, a podnositelj je postavio
podredni tužbeni zahtjev te u slučaju njegovog usvajanja predložio određivanje
privremene mjere.
Na ročištu 22. veljače 2001. sud je rješenjem dopustio uređenje tužbe, odnosno
postavljanje podrednog tužbenog zahtjeva. Sud je također riješio od Županijskog
suda u Splitu zatražiti podatak je li donijeta odluka o žalbi V. B. u predmetu
Općinskog suda u Kaštel Lukšiću broj: Z-2887/99.
Sud je 28. veljače 2001. uputio dopis Županijskom sudu u Splitu koji ga je 6.
ožujka 2001. izvijestio da se predmet vodi pod brojem: Gž-2381/00, te da o žalbi
još nije odlučeno.
Zatim su održana ročišta 14. svibnja i 8. lipnja 2001. godine.
Na ročištu 8. ožujka 2002. godine doneseno je rješenje o prekidu postupka, te je
konstatirano da će se postupak nastaviti kad Županijski sud u Splitu odluči o
žalbi u predmetu broj: Gž-2381/00.
Podnositelj je 27. kolovoza 2003. dostavio rješenje Županijskog sud u Splitu
broj: Gž-2381/00 od 16. svibnja 2003., kojim je žalba ovdje tuženog odbačena kao
nedopuštena.
Sud je 10. rujna 2003. donio rješenje o nastavku postupka.
Zatim su održana ročišta 17. listopada 2003. i 5. studenoga 2003. godine, kada
je zaključena glavna rasprava. Donesena je presuda i rješenje kojim se
podnositelj i tuženi oslobađaju od plaćanja sudskih pristojbi.
Tuženi je 25. svibnja 2004. godine izjavio žalbu protiv presude.
Županijski sud u Splitu je, rješenjem broj: Gž-779/05 od 29. lipnja 2006.
godine, ukinuo je presudu Općinskog suda u Kaštel Lukšiću i predmet 1. rujna
2006. godine vratio tom sudu na ponovno suđenje.
Sljedeće ročište zakazano je za 5. prosinca 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba Općinskom sudu u Kaštel Lukšiću podnijeta je 9. veljače 2000. godine.
Ustavna tužba podnijeta je 15. rujna 2005. godine, a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao pet (5) godina, sedam (7) mjeseci i šest (6) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju prvo vodio pred Općinskim sudom u
Kaštel Lukšiću koji je održao šesnaest ročišta, a presudu je donio nakon tri
godine, osam mjeseci i dvadeset sedam dana.
Zatim se postupak, u povodu žalbe, vodio pred Županijskim sudom u Splitu koji je
nakon više od dvije godine donio rješenje kojim je ukinuo presudu Općinskog suda
u Kaštel Lukšiću i predmet 1. rujna 2006. godine vratio tom sudu na ponovno
suđenje.
U konkretnom slučaju dugotrajnost postupka je prvenstveno posljedica
neučinkovitog postupanja prvostupanjskog suda. Naime, broj održanih ročišta (16)
u pravno relevantnom razdoblju ukazuje da taj sud postupak nije vodio učinkovito
i u skladu s načelom ekonomičnosti postupka. Povrh toga, postupak nije
pravomoćno okončan iako se do sada vodi oko šest godina i osam mjeseci.

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio
duljini postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o
osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od pet godina, sedam mjesec
i šest dana, te da je još u tijeku. Imajući u vidu ukupnu duljinu postupka,
neučinkovito postupanje Općinskog suda u Kaštel Lukšiću, te posebno okolnost da
postupak do sada nije pravomoćno okončan već se ponovno vodi pred
prvostupanjskim sudom, Ustavni sud ocjenjuje da je povrijeđeno ustavno pravo
podnositelja da zakonom ustanovljeni neovisni i nepristrani sud u razumnom roku
odluči o njegovim pravima i obvezama, koje je zajamčeno člankom 29. stavkom 1.
Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakoga pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Kaštel Lukšiću dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-3740/2005
Zagreb, 9. studenoga 2006.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 130/2006-2909
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)